ΓΡΑΠΤΗ ΕΡΩΤΗΣΗ E-3048/97 υποβολή: Amedeo Amadeo (NI) προς την Επιτροπή (2 Οκτωβρίου 1997)

Θέμα: Πράσινη Βίβλος για το εμπόριο

Η ερώτηση αφορά την «Πράσινη Βίβλο για το εμπόριο (έγγρ. COM(96) 0530 τελικό):

Λαμβάνοντας υπόψη τη σημασία που έχουν οι συνεχείς πρωτοβουλίες στον τομέα για όλα τα κράτη μέλη, καλείται η Επιτροπή να αξιολογήσει το ενδεχόμενο:

1. δημιουργίας τεχνικών σχολών για το εμπόριο με κοινό πρόγραμμα σπουδών για όλα τα κράτη μέλη σε ό,τι αφορά την εκπαίδευση, την κατάρτιση και την επανεξειδίκευση των υπαλλήλων και διευθυντών των εμπορικών επιχειρήσεων 7

2. χρηματοδότησης ειδικών προγραμμάτων εκπαίδευσης στελεχών του εμπορικού τομέα 7

3. συμμετοχής των εκπροσώπων του εμπορικού τομέα στις επιτροπές επαγγελματικής κατάρτισης 7

4. εκπαίδευσης και επαγγελματικής κατάρτισηςσε υπερεθνικό επίπεδο των εργοδοτών και των εργαζομένων στον εμπορικό τομέα, ενέργεια που θα μπορούσε να οδηγήσει σε νέες πρωτοβουλίες, σε δημιουργία θέσεων εργασίας, δραστηριοτήτων και επιχειρήσεων.

Απάντηση του κου Παπουτσή εξ ονόματος της Επιτροπής (13 Νοεμβρίου 1997)

Η Ευρωπαϊκή δράση σε αυτό το θέμα έχει ως στόχο να ενθαρρύνει τη συνεργασία ανάμεσα στα κράτη μέλη υποστηρίζοντας και συμπληρώνοντας τις δράσεις τους, κυρίως μέσω των προγραμμάτων Socrates και Leonardo da Vinci. Η πρωταρχική υπευθυνότητα όσον αφορά τον ορισμό του περιεχομένου των προγραμμάτων εκπαίδευσης και κατάρτισης ανήκει στα κράτη μέλη. Για αυτό το λόγο, δεν είναι δυνατό να προβλεφθεί, σε Ευρωπαϊκό επίπεδο, η δημιουργία τεχνικών σχολών που απευθύνονται αποκλειστικά στον εμπορικό τομέα και προσφέρουν ένα μοναδικό πρόγραμμα εκπαίδευσης και κατάρτισης. Αντίθετα, είναι δυνατόν να ενθαρρυνθεί η συνεργασία ανάμεσα στις ήδη υπάρχουσες σχολές με στόχο να δοθεί, για παράδειγμα, μια Ευρωπαϊκή διάσταση στην πορεία της αρχικής επαγγελματικής κατάρτισης που προσφέρουν. Πολλά παραδείγματα δράσεων αυτής της φύσεως εμφανίζονται στα πιλοτικά σχέδια ή από τα προγράμματα τοποθετήσεων, ανταλλαγών που έχουν επιλεγεί με τις προσκλήσεις υποβολής προτάσεων 1995 ή 1996 του προγράμματος Leonardo da Vinci.

Εξ άλλου, είναι δυνατό να χρηματοδοτηθούν, μέσω του προγράμματος Leonardo da Vinci, συγκεκριμένες δράσεις για την επιμόρφωση επιχειρηματιών του εμπορικού κλάδου με δύο βασικούς όρους, να είναι αυτές οι δράσεις καινοτόμες (το πρόγραμμα Leonardo da Vinci θέλει να γίνει ευρωπαϊκό εργαστήριο καινοτομίας στον τομέα της επαγγελματικής κατάρτισης) και να έχουν έναν χαρακτήρα διεθνικό (που θα περιλαμβάνει, στην πλειονότητα των περιπτώσεων, τουλάχιστον τρία κράτη μέλη). Στα πλαίσια των δύο πρώτων επιλογών Leonardo da Vinci, μπορούν να αναφερθούν διάφορα προγράμματα τα οποία έχουν κυρίως ως στόχο να αναπτύξουν την επιμόρφωση στο επιχειρηματικό πνεύμα, είτε πρόκειται για τη δημιουργία μικρομεσαίας επιχείρησης (ΜΜΕ) στον εμπορικό ή το βιοτεχνικό τομέα, είτε την εξαγορά προϋπάρχουσας επιχείρησης.

Όσον αφορά το θέμα της συμμετοχής των εκπροσώπων των εταίρων του εμπορικού τομέα στις επιτροπές επαγγελματικής κατάρτισης, η συμβουλευτική επιτροπή επαγγελματικής κατάρτισης συνδέει τους εκπροσώπους των κρατών μελών και τους κοινωνικούς εταίρους κάτω από μια διεπαγγελματική βάση. Δεν είναι λοιπόν δυνατό να προβλέπεται άμεσα η εξειδικευμένη αντιπροσώπευση του εμπορικού τομέα.

Εξ άλλου, η Επιτροπή συνεργάζεται για την πραγματοποίηση του προγράμματος Leonardo da Vinci με μια επιτροπή που έχει αναλάβει να γνωμοδοτεί. Εκπρόσωποι των κοινωνικών εταίρων συμμετέχουν σε αυτή την επιτροπή ως παρατηρητές. Έτσι εκπροσωπούνται οργανισμοί που έχουν σχέση με τον εμπορικό τομέα όπως η Ένωση συνομοσπονδιών βιομηχανίας και εργοδοτών Ευρώπης (UNICE), η Ευρωπαϊκή Ένωση βιοτεχνικών και μικρομεσαίων επιχειρήσεων (UEAPME), το Ευρωπαϊκό κέντρο επιχειρήσεων με συμμετοχή του δημοσίου (CEEP) και τα Eurochambres (Ευρωεπιμελητήρια) ή το Eurocommerce.